Afleggings by SAL nou in hof se hande(Foto: SAL/Facebook) Uitspraak is voorbehou in ŉ aansoek van die metaalwerkersvakbond Numsa en die Suid-Afrikaanse kajuitbemanningsvereniging (Sacca) om die afleggingsproses by die Suid-Afrikaanse Lugdiens (SAL) te stuit. Die vakbonde het Donderdag in die arbeidshof aangevoer die sakereddingspraktisyns het tot dusver geen sakereddingsplan voorgelê nie en die afleggingsproses wat in Maart van stapel gestuur is, is gevolglik onregmatig. Indien dit nie onregmatig is nie, is dit ten minste onregverdig. Die vakbonde vra ook dat die afleggingskennisgewings herroep óf die proses opgeskort word tot ŉ behoorlike sakereddingsplan voorgelê word. “Dit is gemene saak dat Numsa en Sacca verskeie regsprosesse van stapel gestuur het om die SAL se uitvoerende bestuur en die raad te dwing om die aanbevelings wat uit verskeie forensiese ondersoeke na korrupsie gedoen is, in werking te stel,” het die vakbonde Donderdag in ŉ verklaring gesê. “Ons het selfs sover gegaan om aansoek te doen dat die raad van die tegniese afdeling (SAAT) tot misdadige direkteure verklaar word. Die vakbonde wag nog vir ŉ datum vir dié aansoek. Ons is gedwing om sulke ingrypende stappe te doen omdat die raad en die uitvoerende bestuur nooit lus gehad het om die redery reg te ruk nie – moontlik omdat sommige van hulle aandadig was aan die korrupsie wat die redery op sy knieë gedwing het.” Die vakbonde sê die sakeredders het nooit in die belang van werkers opgetree of hulle in samesprekings oor die toekoms van die redery betrek nie. Hulle voer aan die afleggingsooreenkomste wat werkers aangebied is, laat hulle in geen beter posisie as sou die redery gelikwideer word nie. Die vakbonde beweer die sakeredders is doelbewus besig om werkers te mislei. Numsa en Sacca sê hulle gaan voort om met die departement van openbare ondernemings te werk om ŉ omkeerplan vir ŉ herstruktureerde SAL te vind. Die minister van openbare ondernemings, Pravin Gordhan, het Woensdag aan parlementslede gesê die regering plaas druk op die sakeredders vir besonderhede oor hul plan en sê dít wat die departement reeds ontvang het, was eerder ŉ geskiedkundige opsomming van bedrywighede by die SAL as ’n meesterplan vir die toekoms. Gordhan het ook gesê daar is vrae oor hoe die R5,5 miljard bestee is wat die sakereddingspraktisyns reeds gekry het om met ŉ nuwe plan vir die SAL vorendag te kom.